Ondersoek ná fabriek brand | Maroela Media
Ondersoek ná fabriek brand
Argieffoto. (Foto: Darren Pateman, AP)
'n Ondersoek volg nadat vlamme aan die einde van Julie 'n plastiekfabriek in Pietermaritzburg verswelg het. Die brand het op munisipale grond langs die fabriek uitgebreek.
Luidens 'n verklaring deur die KwaZulu-Natalse departement van ekonomiese ontwikkeling, toerisme en omgewingsake het die brand naby die New England-vullishoop uitgebreek en die fabriek, wat vol plastiek en toerusting was, afgebrand.
"Brandbestryders, omgewingspesialiste en ander kenners was sedert 15:30 op die toneel om die brand te hanteer. Ek het 'n formele verslag aangevra en sal verseker dat wie ook al verantwoordelik is vir die erge lugbesoedeling weens die brand aan die pen ry," het Nomusa Dube-Ncube, LUR van die betrokke departement, gesê.
Maroela Media het destyds berig dat meer as 70 brandbestryders en 10 brandweerwaens ontplooi is om die brand te blus. Die Msunduzi-munisipaliteit se eenheid vir omgewingsgesondheid het verlede Dinsdag die mense wat naby die perseel woon en sukkel met hul gesondheid, gewaarsku om hul huise te ontruim. 'n Deel van die N3-snelweg, digby die New England-pad, is Vrydag gesluit weens dik rookwolke wat toe nog oor die snelweg gehang het.
Volgens Dube-Ncube toon navorsing daarop dat langtermynblootstelling aan besoedelende stowwe soos stikstofdioksied en sulfaatdioksied longfunksie kan laat afneem en asemhalingsiektes kan veroorsaak.
Intussen het 'n brand by 'n hardewarewinkel in Pretoria die afgelope naweek opslae gemaak. Maroela Media het berig die brand het die verkopeafdeling van Cosave Powerbuild & Wholesalers in Kirkney heeltemal verwoes, terwyl skade ook aan die administrasiekantore aangerig is.
Man dood, nog een gewond ná hul in motor geskiet is
Nomusa Dube-Ncube, begin by die begin. Hoekom het die brand by die vullis terein uitgebreek? DIS die oorsaak en dan kan jy worry oor die lug besoedeling.
Ons weet almal dat vullis tereine al lank al nie meer bestuur word soos dit moet nie, en met die 100de mense wat daar skrop vir oorlewing, waarvoor julle as regering verantwoordelik is, is dit 'n ramp wat wag om te gebeur.